text: Градината "Площад "Папа Йоан Павел II" в "Лозенец" е обновена — Novinata.bg
  Днес столичният кмет Йорданка Фандъкова посети градината "Площад "Папа Йоан Павел II" в "Лозенец", за да провери как са изпълнени строителните дейности по нейното обновяване.
  Градинката бе реновирана това лято със средства, предоставени от "Булфелд" ЕООД. Дарението бе направено през 2019 година, а средствата бяха предназначени за реновиране на градината и за закупуване на дрон и облекла за екипите на дирекция "Аварийна помощ и превенция".
  Столичният кметът разгледа пространството заедно със зам.-кмета Десислава Билева, както и с Десислава Ковачева и Ивет Петрова, представители на компанията.
  "Благодаря за социалната отговорност на компанията" – каза столичният кмет и посочи, че когато общината, бизнесът и гражданите обединят усилията си, промяната на обществените пространства става факт. Изградено е осветление с нови стълбове и осветителни тела, поливна система, оформени са алеи с нова настилка от бетонови плочи и бордюри. Изградена е и нова детска площадка на мястото на старата, поставено е ново парково обзавеждане.
  След приключване на строителните дейности бяха възстановени тревните масиви, засадена е допълнително растителност от широколистни, иглолистни дървета и цветя.
  Проектът е съгласуван по Закона за културното наследство с Министерството на културата, тъй като градината е включена в Списъка на зелените площи, декларирани като паметници на градинското и парково изкуство.
  Кметът Фандъкова посочи, че до дни започва и обновяването на други две квартални градини – в "Подуяне" и градината при Двореца на децата. Кметът на София Йорданка Фандъкова благодари на "Булфелд" ЕООД за дарението, с което бе обновена градинката "Площад "Папа Йоан Павел II" в "Лозенец".
  ← Министър Панайотов: Няколкостотин български военнослужещи ще изпълняват задачи, свързани с охраната на българската граница